

Vatikán si dal záväzok minimalizovať plastový odpad|
P:3, 20. 07. 2019 19:12, ZAH
Vatikán 20. júla (RV) Najmenší štát na svete si dal záväzok úplne sa oslobodiť od plastového odpadu. V rámci tohto projektu plánuje zakázať na svojom území nákup i distribúciu plastového materiálu vytvárajúceho odpad.
Ako vysvetlil vedúci vatikánskych Služieb záhradníctva a životného prostredia Rafael Tornini pre vatikánsky denník Osservatore Romano, táto ekologická voľba sa zrodila už v roku 2015 po vydaní encykliky pápeža Františka Laudato sí.
Prvou stratégiou je podľa jeho slov dôsledné triedenie odpadu. Ak sú odpadky dobre diferencované a správne spracované, nedochádza k poškodzovaniu životného prostredia a predstavujú zdroj, a nie náklady.
Pokiaľ ide o minimalizáciu plastového odpadu, začína sa s jednoduchými krokmi. Napríklad vo všetkých predajných automatoch na potraviny a nápoje vo Vatikáne sa už viac nebudú používať plastové poháriky či plastové lopatky. Ako vysvetlil Tornini, je to len otázka minutia súčasných zásob – zhruba do konca roka sa dosiahne cieľ "plastic free" (bez plastov).
( TK KBS, RV mh; mk ) 20190720004 | Upozorniť na chybu v správe | Prečítaná 268 x
[naspäť]